[{"text_idx": "#000001", "text": "Mae\u2019r freuddwyd Ewropeaidd ar ben i Gei Connah a Phen-y-bont, ond mae\u2019r antur yn parhau i Hwlffordd ac i\u2019r Seintiau Newydd wrth iddyn nhw baratoi ar gyfer cymal cyntaf ail rownd ragbrofol Cyngres Europa."}, {"text_idx": "#000003", "text": "Ac er mae Hwlffordd oedd a\u0302\u2019r her fwyaf ar bapur, fe lwyddodd yr Adar Gleision i guro KF Shke\u0308ndija ar giciau o\u2019r smotyn i sicrhau eu lle hwythau yn ail rownd ragbrofol Cyngres Europa."}, {"text_idx": "#000004", "text": "Colli 4-0 dros ddau gymal oedd hanes Cei Connah yn erbyn KA Akureyri o Wlad yr Ia\u0302, ac er i Ben-y-bont frwydro\u2019n ddewr yn eu hymddangosiad cyntaf yn Ewrop, fe gollon nhw wedi amser ychwanegol yn erbyn Santa Coloma o Andorra (3-1 dros y ddau gymal)."}, {"text_idx": "#000005", "text": "Pe bae\u2019r Seintiau Newydd neu Hwlffordd yn ennill y rownd hon, yna mi fyddan nhw\u2019n camu ymlaen i\u2019r drydedd rownd ragbrofol, ac ar o\u0302l hynny dim ond ge\u0302m ail gyfle fyddai rhwng y clybiau a rownd grwpiau Cyngres Europa."}, {"text_idx": "#000008", "text": "Roedd hi wastad am fod yn her i\u2019r Seintiau Newydd yn erbyn pencampwyr Sweden, ac er bod BK Ha\u0308cken yn gwneud eu hymddangosiad cyntaf erioed yng Nghynghrair y Pencampwyr ar o\u0302l ennill cynghrair Allsvenskan Sweden am y tro cyntaf yn eu hanes, roedd y gwahaniaeth mewn safon yn glir yn rownd ragbrofol gyntaf Cynghrair y Pencampwyr."}, {"text_idx": "#000009", "text": "Felly, yn dilyn y golled o 5-1 dros y ddau gymal mae\u2019r Seintiau Newydd wedi syrthio i Gyngres Europa ble cawn nhw ail gyfle i adael eu marc yn Ewrop eleni."}, {"text_idx": "#000010", "text": "Fel BK Ha\u0308cken, mae Swift Hesperange wedi ennill eu cynghrair cenedlaethol am y tro cyntaf yn eu hanes, ac fel Y Seintiau Newydd, mae\u2019r clwb o Lwcsembwrg yn syrthio i Gyngres Europa ar o\u0302l colli yn rownd ragbrofol gyntaf Cynghrair y Pencampwyr."}, {"text_idx": "#000011", "text": "Roedd Swift Hesper wedi achosi dipyn o sioc yn y cymal cyntaf gan gael ge\u0302m gyfartal 1-1 yn erbyn pencampwyr Slofacia, Slovan Bratislava."}, {"text_idx": "#000012", "text": "Ond ar o\u0302l methu cic o\u2019r smotyn yn hanner cyntaf yr ail gymal, bu\u2019n rhaid i Swift dalu\u2019r pris wrth i Slovan Bratislava sgorio ddwywaith wedi\u2019r egwyl i ennill 3-1 dros y ddau gymal."}, {"text_idx": "#000013", "text": "Cyn y tymor yma, doedd Swift Hesper ond wedi chwarae dwy rownd yn Ewrop gan golli yn erbyn Legia Warsaw o Wlad Pwyl yn 1990, ac yna colli eto yn erbyn Domz\u030cale o Slofenia yn 2021."}, {"text_idx": "#000014", "text": "Dyw Swift Hesper felly erioed wedi ennill rownd, na chwaith wedi ennill ge\u0302m yn Ewrop, a bydd hynny\u2019n hwb mawr i hyder Y Seintiau Newydd."}, {"text_idx": "#000015", "text": "Ers 1996 mae\u2019r Seintiau Newydd wedi chwarae 76 o gemau yn Ewrop gan ennill 17 o rheiny (22%), ac mewn 39 rownd Ewropeaidd mae\u2019r clwb wedi camu \u2018mlaen ar naw achlysur (23%)."}, {"text_idx": "#000016", "text": "Swift Hesper fydd y clwb cyntaf o Lwcsembwrg i wynebu\u2019r Seintiau Newydd yn Ewrop, ac ar o\u0302l colli eu pedair rownd diwethaf bydd pencampwyr Cymru yn benderfynol o greu argraff yn y cymal cyntaf."}, {"text_idx": "#000019", "text": "Mae carfan Hwlffordd wedi creu hanes drwy ennill rownd Ewropeaidd am y tro cyntaf erioed a sicrhau eu lle yn ail rownd ragbrofol Cyngres Europa."}, {"text_idx": "#000020", "text": "Ar o\u0302l ennill gemau ail gyfle Uwch Gynghrair Cymru mae\u2019r Adar Gleision yn cystadlu\u2019n Ewrop am y tro cyntaf ers 19 mlynedd, ac wedi i\u2019r enwau gael eu dethol y teimlad cyffredinol oedd bod dim llawer o obaith gan Hwlffordd yn erbyn KF Shke\u0308ndija o Ogledd Macedonia, clwb oedd wedi curo\u2019r Seintiau Newydd yn 2018."}, {"text_idx": "#000021", "text": "Er gorffen yn 7fed yn y tabl, fe lwyddodd Hwlffordd i drechu Met Caerdydd (4ydd) a\u2019r Drenewydd (6ed) ar giciau o\u2019r smotyn yn y gemau ail gyfle i hawlio\u2019r tocyn olaf i Ewrop gyda Zac Jones yn serennu rhwng y pyst i\u2019r gwy\u0302r o\u2019r gorllewin."}, {"text_idx": "#000022", "text": "A Zac Jones oedd yr arwr unwaith yn rhagor nos Iau, gyda\u2019r golwr ifanc o Seland Newydd yn arbed ddwywaith o\u2019r smotyn wedi amser ychwanegol i yrru cefnogwyr Hwlffordd yn orffwyll yn Stadiwm Dinas Caerdydd."}, {"text_idx": "#000023", "text": "Roedd ti\u0302m Tony Pennock ar ei ho\u0302l hi o 1-0 wedi\u2019r cymal cyntaf yng Ngogledd Macedonia, ac roedd hi\u2019n ymddangos fel bod Hwlffordd ar eu ffordd allan o\u2019r gystadleuaeth nes i ergyd Lee Jenkins wyro i gefn y rhwyd wedi 89 munud yn yr ail gymal."}, {"text_idx": "#000024", "text": "Ac er i Dan Hawkins a Ben Fawcett fethu\u2019r targed o\u2019r smotyn, roedd ciciau cywir Jazz Richards, Jack Wilson a Kai Whitmore, ynghy\u0302d a doniau arbennig y golwr Jones yn ddigon i achosi canlyniad mwyaf annisgwyl o flaen torf o 1,716 yng nghartref ti\u0302m rhyngwladol Cymru."}, {"text_idx": "#000025", "text": "Yn eu hunig ymddangosiad blaenorol yn Ewrop, fe gollodd Hwlffordd 4-1 dros ddau gymal yn erbyn Fimleikafe\u0301lag Hafnarfjar\u00f0ar (Gwlad yr Ia\u0302) yn 2004 gyda Tim Hicks yn sgorio unig go\u0302l yr Adar Gleision yn y cymal cartref ar Barc Ninian, Caerdydd."}, {"text_idx": "#000026", "text": "A\u2019r amddiffynnwr ifanc, 21 oed, Lee Jenkins felly yw dim ond yr ail chwaraewr i sgorio i Hwlffordd yn Ewrop gan sicrhau eu buddugoliaeth gyntaf erioed mewn ge\u0302m Ewropeaidd."}, {"text_idx": "#000028", "text": "B36 To\u0301rshavn yw un o\u2019r clybiau mwyaf llwyddiannus yn holl hanes Ynysoedd Ffaro\u0308e ar o\u0302l ennill eu pencampwriaeth ar 11 achlysur."}, {"text_idx": "#000029", "text": "Ers 1992 mae B36 wedi chwarae 34 rownd yn Ewrop gan ennill 10 o rheiny (29%), ond wrth edrych ar eu record diweddar yn unig mae\u2019r ystadegau yn dipyn cryfach."}, {"text_idx": "#000030", "text": "Ers 2018 mae\u2019r clwb wedi ennill wyth o\u2019u 12 rownd yn Ewrop, yn cynnwys buddugoliaeth ar giciau o\u2019r smotyn yn erbyn Y Seintiau Newydd yn 2020."}, {"text_idx": "#000032", "text": "Er hynny, wedi ge\u0302m ddi-sgo\u0302r gartref yn erbyn Paide Linnameeskond yn y cymal cyntaf bythefnos yn o\u0302l, roedd angen amser ychwanegol ar B36 i guro\u2019r clwb o Estonia yn rownd ragbrofol gyntaf Cyngres Europa."}, {"text_idx": "#000033", "text": "Chwaraeodd B36 yng Nghwpan Intertoto 1997 gan golli eu pedair ge\u0302m yn y grw\u0302p, ond ers newid y fformat Ewropeaidd dyw\u2019r clwb o To\u0301rshavn erioed wedi cyrraedd rownd y grwpiau."}, {"text_idx": "#000034", "text": "Cynghrair yr Haf yw\u2019r Betri deildin menn (Uwch Gynghrair Ynysoedd Ffaro\u0308e), ac mae B36 eisoes wedi chwarae 16 ge\u0302m gynghrair y tymor hwn ac yn eistedd yn 2il yn y tabl y tu o\u0302l i KI\u0301."}, {"text_idx": "#000035", "text": "Bydd rhai\u2019n honni bod hynny\u2019n rhoi mantais i B36, ond fe brofodd Hwlffordd yn y rownd ragbrofol gyntaf ac yng ngemau ail gyfle Uwch Gynghrair Cymru bod eu lefelau ffitrwydd yn uchel a\u2019u bod yn barod i frwydro am 120 o funudau os oes angen, gan wybod bod \u2018Super Zac Jones\u2019 yn y go\u0302l yn aros i achub y dydd unwaith yn rhagor."}]